奉和襲美太湖詩二十首 雨中遊包山精舍
作者：陸龜蒙
朝代：唐

paragraphs: 包山信神仙，主者上真職。
及棲鐘梵侶，又是清涼域。
乃知煙霞地，絕俗無不得。
巖開一逕分，柏擁深殿黑。
僧閑若圖畫，像古非雕刻。
海客施明珠，湘蕤料淨食。
有魚皆玉尾，有烏盡金臆。
手攜鞞鐸佉，若在中印國。
千峰殘雨過，萬籟清且極。
此時空寂心，可以遺智識。
知君戰未勝，尚倚功名力。
却下聽經徒，孤帆有行色。